
הכנסת העשרים
מושב שני
<פרוטוקול מס' 108>
מישיבת ועדת הכלכלה
יום רביעי, כ"ז בכסלו התשע"ו (09 בדצמבר 2015), שעה 9:30
<סדר היום:>
<צו היבוא והיצוא (פיקוח על ייצוא טובין לרפובליקה העממית הדמוקרטית של קוריאה), התשע"ה-2015>
נכחו:

<חברי הוועדה:> 
איתן כבל – היו"ר
<מוזמנים:> 
	זאב ברל
	–
	סגן מנהל מינהל סביבה ופיתוח בר קיימא, משרד הכלכלה

	עו"ד דלית רנרט
	–
	יועצת משפטית זרוע בין-לאומית, לשכה משפטית משרד הכלכלה

	דוד חורי
	–
	מנהל תחום בכיר יצוא וכלכלי מקור, רשות המיסים, משרד האוצר

	עו"ד יובל נעים
	–
	ייעוץ וחקיקה, משרד המשפטים

	לביאה סילבר בניה
	–
	אגף משפט, משרד החוץ

	עו"ד אלון מאור
	–
	אגף משפט, משרד החוץ

	
	
	


<ייעוץ משפטי: >
מרב תורג'מן
<רכזת בכירה בוועדה:>
עידית חנוכה
<רישום פרלמנטרי:>
תמר פוליבוי
<צו היבוא והיצוא (פיקוח על ייצוא טובין לרפובליקה העממית הדמוקרטית של קוריאה), התשע"ה-2015>
<היו"ר איתן כבל:>
בוקר טוב, אני מבקש להתחיל דיון אינטימי.

<קריאה:>
בשונה ממה שהורגלת לאחרונה. 

<היו"ר איתן כבל:>
גברתי מנהלת הוועדה, היועצת המשפטית, הצוות כאן, רשמת, אני רוצה להתחיל בצו היבוא והיצוא (פיקוח על ייצוא טובין לרפובליקה העממית הדמוקרטית של קוריאה). מי מציג בפנינו?
<דלית רנרט:>
אני עורכת דין דלית רנרט מהזרוע הבין-לאומית בלשכה המשפטית במשרד הכלכלה. אנחנו למעשה רוצים להציג את הצו, ונשמח להקריא אותו. 

<היו"ר איתן כבל:>
רק אמרי לי כמה מילים לפני. מישהו יכול להציג בפנינו את הצו? מה התכלית שלו?

<דלית רנרט:>
כן, התכלית של הצו זה בעצם להרשות יצוא לצפון קוריאה. השם של צפון קוריאה זה הרפובליקה העממית הדמוקרטית של קוריאה, למעשה זה צפון קוריאה, לא דרום קוריאה. מה שאנחנו מבקשים זה לאשר לנו צו, במסגרת הסמכות של שר הכלכלה כפועל יוצא מפקודת היבוא והיצוא, ואחרי שלוש שנים של דיונים בוועדה בין-משרדית בהובלת משרד החוץ שעסקה ביישום סנקציות של מועצת הביטחון החל משנת 2006 על צפון קוריאה, כשאחת מהסנקציות היא הגבלה ואיסור של יצוא מוצרי יוקרה. 

<היו"ר איתן כבל:>
היה בכלל יצוא לצפון קוריאה?

<דלית רנרט:>
היה, יושב אתי חבר נכבד בצוות, מי שממונה על הייצוא בהנהלת המכס, אתה רוצה לומר כמה מילים?
<דוד חורי:>
שמי דוד חורי, ואני אחראי בהנהלת המכס, רשות המיסים, על כל הייצוא ממדינת ישראל ועל הסכמי הסחר החופשיים. לצערי, היה יצוא של זהב, ולצערי גם עלו על זה, זאת אומרת עלו על זה ודרשנו לתת הסברים. 
<היו"ר איתן כבל:>
כמה היה היצוא?

<דוד חורי:>
לא צריך סדר גודל, אני יכול להגיד לך במדויק – זה בערך כמה מאות אלפי דולרים. 

<היו"ר איתן כבל:>
זה הכול? לא שאני מזלזל בכל שקל, דין פרוטה כדין מאה, אבל - - -

<דוד חורי:>
אדוני היושב ראש, אנחנו לא הולכים להחמיר, כי למעשה אין כמעט יצוא. למעשה, כדי שלא יהיו לנו כשלים, אנחנו עדיין מפקחים קצת, למרות שלא היה לנו צו. מה שהצו אומר - - -
<היו"ר איתן כבל:>
את זה הבנתי, לייצר מצב שאנחנו מיישרים קו עם שאר מדינות העולם, שלא יאמר מאן דהו: אולי אתה לא עושה כי – את זה הבנתי, זה ברור לי, אני סתם מתעניין. 

<דוד חורי:>
היה סדר גודל בערך של 400,000 דולר זהב שיצא. 

<היו"ר איתן כבל:>
זה הדבר היחיד? אין להם אוכל, אבל זהב הם אוכלים?

<דלית רנרט:>
זה חלק מהבעיה, משום שהבנו שהסנקציות על מוצרי יוקרה – שמוחלות אגב על ידי כל המדינות, על ידי האיחוד האירופי, אוסטרליה, קנדה וארצות הברית, הן עשו את זה הרבה לפנינו – זה משום שהתברר שהרודן מקיף את עצמו באיזושהי חצר. 
<היו"ר איתן כבל:>
זה ברור לי, הזהב לא מגיע לעם, הזהב מגיע לאנשים מאוד מוגדרים בתוך השלטון. מלבד זאת, לא ידוע לכם  על - - -

<דוד חורי:>
יש, אבל בוא נאמר שזה לא משהו דרסטי. 

<היו"ר איתן כבל:>
אני סתם מתעניין עכשיו אם כבר הגעתם לפה בבוקר בשעה כזאת אחרי פקקים. 
<דלית רנרט:>
אפשר להגיד שזאת קבוצה ריקה.

<היו"ר איתן כבל:>
זה סתם לידע אישי. 

<דלית רנרט:>
כן, האמת היא שזה היה מעניין, כי זה היה חלק מהנתונים העובדתיים שהתחלנו בעצם לראות. 

<היו"ר איתן כבל:>
מה אנחנו מייצאים עדיין למרות הכול?

<דוד חורי:>
בוא נאמר שאלה כל המשלוחים משנת 2011. מרבית המשלוחים היו זהב. 
<היו"ר איתן כבל:>
חוץ מזהב?

<דוד חורי:>
חוץ מזהב, אני יכול לתת לך פרטי המכס – קצת ספרים. 

<היו"ר איתן כבל:>
ספרים?

<דלית רנרט:>
השאלה באיזו שפה... 

<דוד חורי:>
אולי כמה שתלים דנטליים בודדים שיצאו. 

<מרב תורג'מן:>
לא נראה לי שזה מוגדר כמוצר יוקרה. 

<דוד חורי:>
לא משנה, אבל אין פה איזשהו ייצוא מסיבי, שאתה יכול לבוא ולהגיד: תשמע, מעצם הכנסת הצו אנחנו בעצם עוצרים את הייצוא ממדינת ישראל. 

<היו"ר איתן כבל:>
אני רוצה לראות את הרשימה הזאת סתם בשביל הקוריוז, צלמו לי אותה בבקשה. 
בחייך, זה קודים, מה זה עוזר לי? אתה יכול להביא לי את זה? זה סתם מעניין אותי. אני רוצה שתרשום לי מה זה כל אחד ואחד. 

<דוד חורי:>
בסדר, אין לי פה תעריף, אני אשלח לך. 

<היו"ר איתן כבל:>
בסדר, תביא לי תמונה מלאה, זו סתם אנקדוטה מעניינת. 

<דלית רנרט:>
מה שגם מעניין זה שאני חושבת שאפשר להגיד שהייצוא בכלל הולך ופוחת. ב-2011 עוד היו 11 פרטי ייצוא, אבל ב-2014 כבר אין כלום, ותקן אותי אם אני טועה. 
<היו"ר איתן כבל:>
למה התעכבתם מ-2006? 
<דלית רנרט:>
כאן אולי אני אבקש מהחברים שלי במשרד החוץ - - - 

<היו"ר איתן כבל:>
היתה בעיה במדפסת?

<דלית רנרט:>
לא, משום שזאת היתה ועדה בין-משרדית, שהקיפה הרבה מאוד משרדים ממשלתיים. אנחנו כאן בוועדה בפן של משרד הכלכלה. 

<היו"ר איתן כבל:>
זו תשובה רעה. האם זה נושא, אפילו אפשר להגדיר אותו קישקשתא? מה יהיה כשצריך משרדים בהאצת הבנייה למשל?
<דלית רנרט:>
באמת התעכבנו, לא היתה סיבה שנתעכב. היה צריך לכנס הרבה משרדי ממשלה. 

<היו"ר איתן כבל:>
אני מציע לגברתי לתת לי תשובה "פישלנו", עזבי. 

<דלית רנרט:>
התעכבנו. 

<היו"ר איתן כבל:>
אני אגיד לך למה, אולי יכול להיות שתגידי לי: היתה לנו החלטה להתמזמז.
<דלית רנרט:>
אני לא חושבת, יתקנו אותי חברי אם אני טועה, כי אני בסיפור רק בשנתיים האחרונות, אני יודעת שהוועדה הבין משרדית יושבת יותר משנתיים. אני חושבת שמאז אנחנו מנסים לקדם כמה שיותר את הפעילות בצד שלנו. 

<היו"ר איתן כבל:>
אני לא כועס על ה-teller אני רק מנסה להבין בכל זאת מ-2006 עד 2016 –שיחת ועידה אפילו ב-10 השנים האלה אפשר היה לסדר בלי להיפגש. 

<דלית רנרט:>
נכון, אפשר גם לומר שהסנקציות האלה הן סנקציות שמתחדשות, זאת אומרת מדי שנתיים מחדשים אותן, ובאמת עכשיו אנחנו נדרשים לתת תשובות. 

<היו"ר איתן כבל:>
או שלראש הממשלה לא היה זמן, או לפניו לא היה להם זמן לחתום ועכשיו התפנה ראש הממשלה...

<דלית רנרט:>
אני מודה, אנחנו התעכבנו. 

<היו"ר איתן כבל:>
זה שהתעכבתם זאת עובדה. ניסיתי להבין, אם יש כאן איזה עניין מהותי. 

<דלית רנרט:>
לא, לא היתה שום אג'נדה. 

<היו"ר איתן כבל:>
הבנתי, הכול עניין של לוח זמנים וזה לא לחץ לכם על הצוואר. 
<דלית רנרט:>
זה רחוק. 

<היו"ר איתן כבל:>
זאת גם תשובה, אבל אני אוהב תשובות, אני לא אוהב שמתחילים לחפש את התשובה תוך כדי תנועה.  

<דלית רנרט:>
ברור. 

<היו"ר איתן כבל:>
העניין ברור, יש עוד מישהו שרוצה להוסיף משהו לפני שמקריאים ומאשרים?

<אלון מאור:>
אני אלון מאור, אני עורך דין בלשכה המשפטית של משרד החוץ, וזו לביאה סילבר-בניה. בהמשך למה שדלית אמרה, כל התחום של הסדרת הסנקציות של מועצת הביטחון של האו"ם הוא קצת מורכב ברגע שאתה רוצה להטמיע אותו בכל מדינה ומדינה. הרי אנחנו מחויבים לזה לפי מגילת האו"ם, אנחנו מחויבים לאכוף את כל הסנקציות שמועצת הביטחון של האו"ם מחליטה. 
פה אנחנו נכנסים לאיזושהי מסגרת של דברים, כאשר אנחנו חייבים לתעדף המון המון החלטות על סנקציות, גם החדשות וגם אלה שמתחדשות מדי שנה, כאשר יש איזשהו תעדוף למה אנחנו רוצים לקדם כמה שיותר ומה טיפה פחות. 
רק כדי להסביר את הסיבה של העיכוב – זה נכון שזה היה צריך להיות הרבה הרבה לפני, אבל התחום הזה של הסדרת הסנקציות של מועצת הביטחון במסגרת הדין הישראלי, אנחנו מתעסקים עם זה כל הזמן. הדבר הכי חשוב לנו, לצורך העניין, זה הסנקציות בתחום של איסור יציאה, מה שנקרא ה-travel ban, שגם שם יש מספר סנקציות על אישים מסוימים בצפון קוריאה, ואנחנו אוכפים את זה באופן מידי; כמו כן, מה שנכנס במסגרת חוק הפיקוח על היצוא הביטחוני, שזה בראש סדר העדיפויות שלנו. 
עכשיו קיים העניין הזה של מוצרי יוקרה, כמו שאמרו ממשרד הכלכלה, אז יש איזה שהן הפרות של החלטת מועצת הביטחון, לא של הדין הקיים אצלנו. אנחנו כן רוצים לקדם את זה כמה שיותר, אבל שלא יהיה איזשהו מצב שאנחנו - - - 
<היו"ר איתן כבל:>
טוב חבר'ה, בואו לא נעשה מזה יותר ממה שזה. 

<אלון מאור:>
הנושא הזה הוא מאוד אינטגרטיבי; ורק כדי לסגור את הפינה, אנחנו רוצים לקדם את זה כמה שיותר, ולא באמצעות חקיקה ראשית, אז זו הדרך שלנו. 

<היו"ר איתן כבל:>
יש פה מישהו שמתנגד לצו או מסתייג מהצו?

<דלית רנרט:>
אנחנו קיימנו התייעצויות, גם פרסמנו באתר המשרד, גם פנינו לשותפים שלנו – התאחדות התעשיינים, איגוד לשכות המסחר – ולא קיבלנו שום הערות. 

<היו"ר איתן כבל:>
מי אמון על ההקראה?

<דלית רנרט:>
אני אקרא את הצו, אדוני:

"צו היבוא והיצוא (פיקוח על ייצוא טובין לרפובליקה העממית הדמוקרטית של קוריאה), התשע"ה-2015 

בתוקף סמכותי לפי סעיף 2 לפקודת היבוא והיצוא [נוסח חדש], התשל"ט-1979, ובאישור ועדת הכלכלה של הכנסת לפי סעיף 21א(א) לחוק יסוד: הכנסת, וסעיף 2(ב) לחוק העונשין, התשל"ז-1977 3, אני מצווה לאמור:

הגדרות 


1. בצו זה –



"ייצוא" – הוצאה או גרם הוצאה של טובין מישראל דרך הים, היבשה או האוויר,


בין בתמורה ובין שלא בתמורה;

"צפון קוריאה" – הרפובליקה העממית הדמוקרטית של קוריאה;

"רישיון ייצוא" – רישיון שנתנה רשות מוסמכת, לייצא טובין;

"הרשות המוסמכת" – מנהל מינהל סביבה ופיתוח בר קיימא במשרד הכלכלה 
(להלן – המשרד), סגנו או מי שהשר מינהו להנפיק רישיון ייצוא.

רישיון ייצוא טובין 
2. (א) לא ייצא אדם טובין לצפון קוריאה, אלא על פי רישיון ייצוא מאת הרשות 




המוסמכת. 


(ב) טובין המנויים בתוספת הראשונה אסורים בייצוא לצפון קוריאה ולא יינתן 



לגביהם רישיון ייצוא. 
צירוף רישיון ייצוא
3. מקום שנדרש אדם לפי צו זה להמציא רישיון ייצוא, יצרף היצואן את רישיון 




הייצוא לרשימון הייצוא לפני ייצוא הטובין. 
מועדי מתן רישיון 
4. (א) רישיון ייצוא לפי צו זה או החלטה לסרב לתתו, יינתנו למבקש על ידי 

ייצוא


הרשות המוסמכת בתוך 14 ימי עבודה מיום קבלת הבקשה; החלטת סירוב תהיה 




מנומקת. 




(ב) מניין הימים האמור בסעיף קטן (א) יחל ביום קבלת כל המסמכים הדרושים 




לקבלת רישיון הייצוא. 



(ג) בקשה לקבלת רישיון ייצוא מאת הרשות המוסמכת יש להגיש על גבי הטופס 

המפורסם בתוספת השנייה". 

<מרב תורג'מן:>
אני רוצה לשאול לגבי סעיף 4, לגבי החלטה לסרב לתת רישיון ייצוא, מה הליך הערעור שיחול במקרים האלה שניתן סירוב? לא קבעתם כאן איזשהו הליך ערעור. השאלה אם מדובר פה בהליך מנהלי רגיל לפי חוק.
<דלית רנרט:>
כן, בהחלט, כל החלטה מנהלית נתונה לערר, לדיון חוזר או להשגה, ולכן ברגע שתגיע בקשה לדיון חוזר, אנחנו בוודאי נדון בה. 

אני ממשיכה לקרוא:
"תחילה

5. תחילתו של צו זה חודשיים מיום פרסומו".
<היו"ר איתן כבל:>
אתם צריכים חודשיים? זה לא משנה לי, יש עוד חבר'ה שצריכים להעביר זהב בחודשיים האלה?... 
<דוד חורי:>
גם ככה אנחנו עוצרים את זה. 

<דלית רנרט:>
דוד עומד בגופו וחוסם. 

<דוד חורי:>
האמת היא שאני עצרתי את הדברים כדי למנוע מצבים כאלה. 

<מרב תורג'מן:>
אבל איך עצרת, מכוח איזה סמכות עצרת? 

<דלית רנרט:>
שכנוע, שכנוע. 

<דוד חורי:>
אני עצרתי בכדי לדעת - - -

<היו"ר איתן כבל:>
הוא לא יכול למנוע, אבל הוא יכול לדבר איתם. 

<דוד חורי:>
אני לא יכול למנוע, אין לי ברירה, בסך הכול זה מבזה את מדינת ישראל. 

<דלית רנרט:>
אני ממשיכה:

"תוספת ראשונה

1. יינות;
(סעיף 2(ב))






2. משקאות חריפים (מכל סוג);




3. מוצרי טבק;




4. קוויאר;




5. סרטנים (וכל סוגי הלובסטרים);




6. שבלולים;




7. רכיכות וחסרי חוליות תת-ימיים (למשל צדפה, שבלול, חילזון);




8. מכוניות וכל סוגי הרכבים המיועדים להיסעים של בני אדם;




9. יאכטות ושאר סירות תענוגות;




10. בשמים ומי טואלט;




11. כל מוצרי הקוסמטיקה;




12. פרוות;




13. מתכות יקרות, כולל זהב וכסף;




14. תכשיטים;




15. אבנים יקרות וחצי-יקרות, כולל יהלומים ופנינים;




16. כוסות משקה (בעיקר קריסטלים);




17. עבודות וחפצי אמנות;




18. עטי נביעה;




19. שעונים מכל הסוגים;




20. שטיחים;




21. מוצרי עור הקשורים במוצרי נסיעה, אופנה ולבוש;




22. אלקטרוניקה צרכנית (טלוויזיות, וידיאו, DVD, טאבלטים 




ודומיהם, לפטופים, נגני 3MP וכיוצא באלה)".

<היו"ר איתן כבל:>
וידיאו עוד נחשב מוצר יוקרה?
<דוד חורי:>
אולי בצפון קוריאה...

<היו"ר איתן כבל:>
נגני 3MP, הם עוד לא משודרגים...מר חורי, אתה צריך להתעדכן...
<דוד חורי:>
אני רק אוכף. דרך אגב, בתעריף המכס יש עדיין פטפונים. 

<היו"ר איתן כבל:>
היום הוא עוד יותר יקר ממה שהוא היה במקורו. 
<דלית רנרט:>
אני ממשיכה לקרוא:
                            
"23. ציוד צילום;




24. ציוד בידור אלקטרוני ותכנות לציוד בידור אלקטרוני;




25. ציוד ספורט". 
התוספת השנייה היא בקשה לקבלת רישיון ייצוא לפי צו היבוא והיצוא. בתדפיס יצא שהספח או הנספח שעליו חותמת הרשות המוסמכת – ויושב לצדי נציג הרשות המוסמכת ממינהל סביבה ופיתוח בר קיימא – יהיה באותו עמוד, זאת אומרת: בעמוד שבו יהיה הטופס עליו חותמת החברה, בסוף שלו יהיה הנספח, על מנת שיהיה ברור שזה חלק מאותו מסמך. 
<מרב תורג'מן:>
את מדברת על החלק האחרון?

<דלית רנרט:>
כן, בגלל ההדפסה הוא יצא בעמוד השני. 
<מרב תורג'מן:>
אתם מבקשים כאן תיאור עיסוק הלקוח, באיזה מסגרת? עד כמה אתם דורשים שזה יהיה מפורט?

<זאב ברל:>
במסגרת של שורה כדי שנכיר את השחקנים. במסגרת בקשה, אנחנו בוחנים את כל תיאור העסקה מי היצואן, בדרך כלל גם מי הלקוח, ולאיזה שימושים. 
<מרב תורג'מן:>
אתם מדברים על עיסוק כעסק, ולא עיסוקים פרטיים בשעות הפנאי שלו. 
<זאב ברל:>
בוודאי, כן. זאת אומרת, אנחנו מצפים שהוא יכתוב: יצרן של כימיקלים. 

<היו"ר איתן כבל:>
בסדר, העניין ברור, בואו נתקדם. דוד חורי, תעביר לי במייל מסודר – אני אתן לך את המייל שלי – את הרשימה. הרשימה פה מעניינת ומגניבה. 
<מרב תורג'מן:>
זו אותה רשימה שהתחייבתם לגביה באו"ם, נכון? בדיוק אותם מוצרים? אני מדברת על הרשימה בתוספת. 

<דלית רנרט:>
כן, בוודאי.  

<היו"ר איתן כבל:>
ברשותכם, אני מאשר את הצו על כל חלקיו. תודה לכם ויום נפלא. 

<דלית רנרט:>
תודה לך. 

<הישיבה ננעלה בשעה 09:55.>

